Ane Halsboe-Jørgensen (S), 2023-02-02:
Tak for det, formand.
Og også tak igen til kredsen af ordførere for behandling af lovforslaget.
Lovforslaget i dag og det kommende andet lovforslag om nytænkning af beskæftigelsesindsatsen handler om to ting.
Først og fremmest er det et bidrag til en ret nødvendig modernisering af udvalgte områder i beskæftigelsesindsatsen, f.eks. i forhold til brugen af digitale samtaler, og derudover er det også en tilvejebringelse af en del af finansieringen af ret til tidlig pension.
Det her lovforslag gør ikke, at der er etableret en ny aftale eller forligskreds, og som flere ordførere også har peget på, er der en større ambition i regeringsgrundlaget end det, der ligger her.
Det fremgår af »Ansvar for Danmark«, at regeringen ønsker en gennemgribende reform af jobcentrene og beskæftigelsesindsatsen.
Og udgangspunktet for regeringen vil være den store øvelse, som flere ordførere efterspørger, hvor jobcentrene nedlægges, og hvor private leverandører og a-kasser skal spille en større rolle.
Og det arbejde er det her ikke en erstatning for.
Tværtimod er det en ambition, vi i meget høj grad glæder os til inden for kort tid at sætte et forberedende arbejde i gang til, så vi kan gå fordomsfrit til værks, bl.a. med hensyn til hvordan kontaktforløbet for ledige skal tilrettelægges, og hvilken rolle a-kasserne, kommunale jobcentre og private aktører skal spille på den lange bane.
Det er en nødvendig øvelse, at vi får nytænkt og gentænkt det område.
Og i den sammenhæng vil jeg også bare kvittere over for de af ordførerne, der har rakt ud og sagt, at de glæder sig til, at vi ikke bare gør det her, men faktisk tager hul på den store øvelse.
Det glæder mig, hvor meget viden, hvor meget engagement der er i forhold til den her sag i ordførerkredsen, og jeg glæder mig rigtig meget til, at vi også tager hul på det.
Men nu tilbage til dagens lovforslag.
Sidste år gjorde vi det muligt for ledige selv at vælge, om samtaler med jobcentre og a-kasser skal være fysiske eller digitale efter de første 6 måneders ledighed.
Nu tager vi skridtet videre, så de fremover får lov til selv at vælge formen, bortset fra første gang, der skal være fysisk.
Med lovforslaget vil tilbud om øvrig vejledning og opkvalificering ikke længere tælle som ret og pligt-tilbud.
Det findes stadig, men ikke som ret og pligt-tilbud.
Det betyder, at kommunerne i højere grad skal bruge andre indsatser, bl.a. virksomhedsrettede tilbud, ordinære løntimer og ordinær uddannelse.
Her til sidst vil jeg sige, at ud over at udmønte en stor del af anden delaftale om nytænkning af beskæftigelsesindsatsen ligger der også nede i lovforslaget en række mindre ændringer, som ikke stammer fra den aftale, men bl.a. handler om en ændring af a-kassernes adgang til pensionsoplysninger, hvor a-kasserne fremover selv får mulighed for at indhente oplysninger direkte i skattemyndighedernes register.
De skal ikke længere gå via Styrelsen for Arbejdsmarked og Rekruttering.
De øvrige elementer i anden delaftale om bl.a. kontaktforløbet og uddannelsespålægget følger i et senere lovforslag.
Jeg ser frem til både behandling af det her lovforslag, men i meget høj grad også, at vi i fællesskab tager diskussionen endnu videre, i forhold til hvordan vi i fremtiden får en markant bedre beskæftigelsesindsats og meget gerne – som De Konservatives ordfører siger – på en måde, hvor vi både kan gøre det bedre og for færre penge.